CELEX: 
Language: lv
Date: 2022-03-29 00:00:00
Title: KOMISIJAS DELEĢĒTĀ REGULA (ES) /.. ar ko Eiropas Parlamenta un Padomes Regulu (EK) Nr. 273/2004 un Padomes Regulu (EK) Nr. 111/2005 groza attiecībā uz konkrētu narkotisko vielu prekursoru iekļaušanu klasificēto vielu sarakstā

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Narkotisko vielu prekursori ir ķīmiskas vielas, ko var izmantot, lai nelikumīgi izgatavotu narkotiskās un psihotropās vielas. Eiropas Parlamenta un Padomes Regulā (EK) Nr. 273/2004
                  1
                noteikti pasākumi, ar ko uzrauga narkotisko vielu prekursoru tirdzniecību ES teritorijā, savukārt Padomes Regula (EK) Nr. 111/2005
                  2
                reglamentē narkotisko vielu prekursoru tirdzniecību starp ES un trešām valstīm.
            
            
               Ar abām regulām kopā tiek īstenoti pasākumi, ko paredz 12. pants Apvienoto Nāciju Organizācijas 1988. gada 19. decembra Konvencijā pret narkotisko un psihotropo vielu nelegālu apriti
                  3
                (“ANO 1988. gada konvencija”).
            
            
               Narkotisko vielu prekursori var būt klasificētas vielas (uzskaitītas divu regulu pielikumos, atkarībā no kategorijas tām piemēro dažādus juridiskus pienākumus — licence, reģistrācija, eksporta/importa atļauja utt.). Narkotisko vielu prekursori var būt arī neklasificētas vietas, proti, tās nav iekļautas minētajos pielikumos. Katra dalībvalsts var pieņemt pasākumus, kas ir vajadzīgi, lai kompetentās iestādes varētu kontrolēt un uzraudzīt aizdomīgus darījumus, kuri saistīti ar neklasificētām vielām. 
            
            
               Valsts kompetentās iestādes ir ziņojušas par etil-alfa-fenilacetoacetāta (EAPA) un metil 3-okso-2-(3,4-metilēndioksifenil)butanoāta (MAMDPA) konfiskāciju. 
            
            
               EAPA izmanto, lai ražotu 1-fenil-2-propanonu (P-2-P), ko sauc arī par benzilmetilketonu (BMK). BMK ir amfetamīna un metamfetamīna prekursors. 
            
            
               MAMDPA izmanto, lai ražotu 3,4-metilēndioksi-fenil-propan-2-onu (PMK), kas ir prekursors 3,4-metilēndioksimetamfetamīnam (MDMA), ko parasti sauc par “ekstazī”.
            
            
               Amfetamīns, metamfetamīns un MDMA ir dažas no visbiežāk sastopamām narkotiskajām vielām, kuras nelikumīgi ražo ES un kurām ir nopietna ietekme uz cilvēka veselību.
            
            
               BMK, kā arī daži citi tā pirmsprekursori, kas ir ļoti līdzīgi EAPA (piemēram, metil-alfa-fenilacetoacetāts (MAPA) un alfa-fenilacetoacetamīds (APAA)), un arī PMK regulās jau ir noteiktas kā klasificētas vielas. 
            
            
               Pēc stingrās kontroles noteikšanas iepriekš minētajām klasificētajām vielām noziedzīgas organizācijas ir radījušas EAPA un MAMDPA, lai izvairītos no minētajām kontrolēm. Tāpēc EAPA un MAMDPA būtu jāiekļauj klasificēto vielu sarakstā ES līmenī, lai pastiprinātu to kontroli un uzraudzību. Iekļaušana klasificēto vielu sarakstā nodrošinās valsts iestādēm juridiskus līdzekļus cīņā pret to izmantošanu narkotisko vielu nelikumīgu ražošanu.  
            
            
               Komisija var lemt par to, kurā klasificēto vielu kategorijā narkotisko vielu prekursors iekļaujams. 
            
            
               Vielas, kuras klasificētas 1. kategorijā, rada lielāku risku novirzīšanas gadījumā, un parasti tās pilnībā vai daļēji tiek iekļautas narkotiskās vielas vai psihotropās vielas molekulā. Regulās šādām vielām noteikti visstingrākie kontroles un uzraudzības pasākumi: tās jāglabā paaugstinātas drošības telpās (piem., slēgtās telpās, videonovērotās telpās u. c.); ikvienam uzņēmējam/komersantam, kas rīkojas ar šīm vielām, ir vajadzīga licence; tiem ir vajadzīga arī importa un eksporta atļauja. 
            
            
               EAPA un MAMDPA būtu jāiekļauj klasificēto vielu 1. kategorijā, jo šīs vielas var viegli pārveidot, lai tās varētu izmantot amfetamīna, metamfetamīna un MDMA ražošanā, un jo no tām izrietošās sociālās un sabiedriskās veselības problēmas, kas saistītas ar šo narkotisko vielu patēriņu, ir svarīgas.  
            
            
               Pamatojoties uz pieejamo informāciju, EAPA un MAMDPA nav likumīga pielietojuma, kā vien pētniecība. Tāpēc to iekļaušana klasificēto vielu 1. kategorijā uzņēmumiem un kompetentajām iestādēm neradīs ievērojamu administratīvo slogu. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Saskaņā ar 2016. gada 13. aprīļa Iestāžu nolīgumu par labāku likumdošanas procesu
                  4
                šā deleģētā akta sagatavošanas procesā ir notikušas pienācīgas un pārredzamas apspriešanās, arī ekspertu līmenī. Ekspertu grupa narkotisko vielu prekursoru jautājumos šo priekšlikumu apsprieda un novērtēja pozitīvi 2021. gada 26.–27. oktobra sanāksmē. 
            
            
               Projekts tika publicēts portālā “Izsakiet viedokli” atsauksmju saņemšanai. Ir saņemta viena pozitīva atsauksme. 
            
            
               Par projektu tika paziņots atbilstīgi Nolīguma par tehniskajiem šķēršļiem tirdzniecībā 2. panta 9. punkta 2. apakšpunktam. Atsauksmes netika saņemtas. 
            
         
         
            
               3.DELEĢĒTĀ AKTA JURIDISKIE ASPEKTI
            
            
               Pamatojoties uz Regulas (EK) Nr. 273/2004 15. pantu un Regulas (EK) Nr. 111/2005 30.a pantu, Komisija ir pilnvarota pieņemt deleģētos aktus, lai pielikumus pielāgotu jaunām tendencēm narkotisko vielu prekursoru novirzīšanā.
            
            
               Tāpēc Regula (EK) Nr. 273/2004 un Regula (EK) Nr. 111/2005 ir cieši saistītas. Tās kopā īsteno ANO 1988. gada konvencijas 12. pantā paredzētos pasākumus. Tāpēc ir pamatoti apvienot divus pilnvarojumus, kas balstīti uz dažādiem pamata tiesību aktiem, vienā deleģētajā aktā, jo starp attiecīgajiem pilnvarojumiem pastāv cieša būtiska saikne.
            
            
               KOMISIJAS DELEĢĒTĀ REGULA (ES) …/..
            
            
               (29.3.2022)
            
            
               ar ko Eiropas Parlamenta un Padomes Regulu (EK) Nr. 273/2004 un Padomes Regulu (EK) Nr. 111/2005 groza attiecībā uz konkrētu narkotisko vielu prekursoru iekļaušanu klasificēto vielu sarakstā 
               
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (EK) Nr. 273/2004 (2004. gada 11. februāris) par narkotisko vielu prekursoriem
                  5
                un jo īpaši tās 15. pantu, 
            
            
               ņemot vērā Padomes Regulu (EK) Nr. 111/2005 (2004. gada 22. decembris), ar ko paredz noteikumus par uzraudzību attiecībā uz narkotisko vielu prekursoru tirdzniecību starp Savienību un trešām valstīm
                  6
               , un jo īpaši tās 30.a pantu,
            
            
               tā kā:
            
            
               (1)Regulā (EK) Nr. 273/2004 noteikti pasākumi, ar ko uzrauga narkotisko vielu prekursoru tirdzniecību Savienības teritorijā, savukārt Regula (EK) Nr. 111/2005 reglamentē narkotisko vielu prekursoru tirdzniecību starp Savienību un trešām valstīm. Gan Regulas (EK) Nr. 273/2004 I pielikumā, gan Regulas (EK) Nr. 111/2005 pielikumā ir iekļauts saraksts ar klasificētām vielām, uz kurām attiecas vairāki saskaņoti kontroles un uzraudzības pasākumi, kas paredzēti minētajās regulās.
            
            
               (2)Valsts kompetentās iestādes nelikumīgas narkotisko vielu ražošanas kontektā ir ziņojušas par etil-alfa-fenilacetoacetāta (EAPA) un metil 3-okso-2-(3,4-metilēndioksifenil)butanoāta (MAMDPA) konfiskāciju. 
            
            
               (3)EAPA izmanto, lai ražotu 1-fenil-2-propanonu (P-2-P), ko sauc arī par benzilmetilketonu (BMK). BMK ir amfetamīna un metamfetamīna prekursors. 
            
            
               (4)MAMDPA izmanto, lai ražotu 3,4-metilēndioksi-fenil-propan-2-onu (PMK), kas, savukārt, ir prekursors 3,4-metilēndioksimetamfetamīnam (MDMA), ko parasti sauc par “ekstazī”.
            
            
               (5)Amfetamīns, metamfetamīns un MDMA ir dažas no visbiežāk sastopamām nelikumīgi ražotajām narkotiskajām vielām Savienībā. Dažos Savienības reģionos tās izraisa nopietnas sociālas un sabiedrības veselības problēmas. 
            
            
               (6)Tāpēc EAPA un MAMDPA būtu jāiekļauj Savienības klasificēto vielu sarakstā, lai pastiprinātu to kontroli un uzraudzību. 
            
            
               (7)Regulas (EK) Nr. 273/2004 I pielikumā un Regulas (EK) Nr. 111/2005 pielikumā uzskaitītās klasificētās vielas ir iedalītas kategorijās, kurām piemēro atšķirīgus pasākumus, lai panāktu proporcionālu līdzsvaru starp katras konkrētās vielas radīto apdraudējuma līmeni un likumīgajai tirdzniecībai radīto slogu. Stingrākie kontroles un uzraudzības pasākumi piemērojami 1. kategorijas vielām. 
            
            
               (8) EAPA un MAMDPA kā amfetamīna, metamfetamīna un MDMA prekursori nopietni apdraud sabiedrības veselību Savienībā. Tiem nav zināma likumīga ražošanas un tirdzniecības veida un pielietojuma, izņemot pētniecību. Tāpēc to iekļaušana Regulas (EK) Nr. 273/2004 I pielikuma 1. kategorijā un Regulas (EK) Nr. 111/2005 pielikuma 1. kategorijā būtu piemērota reakcija, lai izvairītos no to izmantošanas narkotisko vielu nelikumīgā ražošanā, un vienlaikus neradītu ievērojamu papildu administratīvo slogu uzņēmumiem un kompetentajām iestādēm Savienībā.
            
         
         
            
               (9)Tāpēc Regula (EK) Nr. 273/2004 un Regula (EK) Nr. 111/2005 būtu attiecīgi jāgroza.
            
            
               (10)Regula (EK) Nr. 273/2004 un Regula (EK) Nr. 111/2005 kopā īsteno konkrētus noteikumus Apvienoto Nāciju Organizācijas Konvencijā pret narkotisko un psihotropo vielu nelikumīgu tirdzniecību, kura noslēgta Vīnē 1988. gada 20. decembrī un apstiprināta ar Padomes Lēmumu 90/611/EEK
                  7
               . Ņemot vērā ciešo būtisko saikni starp minētajās regulās paredzētajiem pilnvarojumiem, ir lietderīgi grozījumus pieņemt ar vienu deleģēto aktu,
            
            
               IR PIEŅĒMUSI ŠO REGULU.
            
            
               1. pants 
               Grozījumi Regulā (EK) Nr. 273/2004
            
            
               Regulas (EK) 273/2004 I pielikumu groza saskaņā ar šīs regulas I pielikumu.
            
            
               2. pants 
                  Grozījumi Regulā (EK) Nr. 111/2005
            
            
               Regulas (EK) Nr. 111/2005 pielikumu groza saskaņā ar šīs regulas II pielikumu.
            
            
               3. pants
            
            
               Stāšanās spēkā 
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 29.3.2022
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
               
            
         
         
            
                  
                     (1)
                  
                        Eiropas Parlamenta un Padomes Regula (EK) Nr. 273/2004 (2004. gada 11. februāris) par narkotisko vielu prekursoriem (OV L 47, 18.2.2004., 1. lpp.).
               
               
                  
                     (2)
                  
                        Padomes Regula (EK) Nr. 111/2005 (2004. gada 22. decembris), ar ko paredz noteikumus par uzraudzību attiecībā uz narkotisko vielu prekursoru tirdzniecību starp Savienību un trešām valstīm (OV L 22, 26.1.2005., 1. lpp.).
               
               
                  
                     (3)
                  
                        OV L 326, 24.11.1990., 57. lpp.
               
               
                  
                     (4)
                  
                        OV L 123, 12.5.2016., 10. lpp.
               
               
                  
                     (5)
                  
                        OV L 47, 18.2.2004., 1. lpp. 
               
               
                  
                     (6)
                  
                        OV L 22, 26.1.2005., 1. lpp.
               
               
                  
                     (7)
                  
                        Padomes Lēmums 90/611/EEK (1990. gada 22. oktobris) par Apvienoto Nāciju Organizācijas Konvencijas pret narkotisko un psihotropo vielu nelikumīgu tirdzniecību noslēgšanu Eiropas Ekonomikas kopienas vārdā (OV L 326, 24.11.1990., 56. lpp.).
               
            
      
    ---documentbreak--- 
      
         
         
            
               I PIELIKUMS 
            
            
            
               Regulas (EK) Nr. 273/2004 I pielikuma tabulā, kas attiecas uz 1. kategoriju, vielu sarakstā KN kodu secībā attiecīgā vietā iekļauj šādus ierakstus: 
            
            
                     
                        Viela
                     
                  
                  
                     
                        KN apzīmējums (ja tas atšķiras)
                     
                  
                  
                     
                        KN kods
                     
                  
                  
                     
                        CAS Nr.
                     
                  
               
                     
                        “etil-alfa-fenilacetoacetāts (EAPA) (*)
                     
                  
                  
                     
                         
                     
                  
                  
                     
                        Ex 2918 30 00
                     
                  
                  
                     
                        5413-05-8
                     
                  
               
                     
                        metil 3-okso-2-(3,4-metilēndioksifenil)butanoāts (MAMDPA) (**)
                     
                  
                  
                     
                        metil 3-okso-2-(3,4-metilēndioksifenil)butanoāts
                     
                  
                  
                     
                        Ex 2932 99 00
                     
                  
                  
                     
                        1369021-80-6
                     
                  
               
               (*) saskaņā ar IUPAC (Starptautiskā Teorētiskās un lietišķās ķīmijas savienība) saukts arī par 3-okso-2-fenilbutanoātu.
            
            
               (**) saskaņā ar IUPAC saukts arī par metil 2-(2H-1,3-benzodioksol-5-il)-3-oksobutanoātu.”
            
            
               II PIELIKUMS 
            
            
            
               Regulas (EK) Nr. 111/2005 pielikuma tabulā, kas attiecas uz 1. kategoriju, vielu sarakstā KN kodu secībā attiecīgā vietā iekļauj šādus ierakstus: 
            
            
                     
                        Viela
                     
                  
                  
                     
                        KN apzīmējums (ja tas atšķiras)
                     
                  
                  
                     
                        KN kods
                     
                  
                  
                     
                        CAS Nr.
                     
                  
               
                     
                        “etil-alfa-fenilacetoacetāts (EAPA) (*)
                     
                  
                  
                     
                         
                     
                  
                  
                     
                        Ex 2918 30 00
                     
                  
                  
                     
                        5413-05-8
                     
                  
               
                     
                        metil 3-okso-2-(3,4-metilēndioksifenil)butanoāts (MAMDPA) (**)
                     
                  
                  
                     
                        metil 3-okso-2-(3,4-metilēndioksifenil)butanoāts
                     
                  
                  
                     
                        Ex 2932 99 00
                     
                  
                  
                     
                        1369021-80-6
                     
                  
               
               (*) saskaņā ar IUPAC (Starptautiskā Teorētiskās un lietišķās ķīmijas savienība) saukts arī par 3-okso-2-fenilbutanoātu.
            
            
               (**) saskaņā ar IUPAC saukts arī par metil 2-(2H-1,3-benzodioksol-5-il)-3-oksobutanoātu.”